**Dușmanul dușmanului…**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un delfin se amăgea, odat',

legat de om și-ntâlniri de gradul trei:

nimeni n-o să vină, garantat,

pe-aci pentru-a socializa cu ei…

La cum ajung ei să găsească,

uniformitatea-n diversitate,

sau invers, să întrezărească,

diversitatea-n uniformitate,

la cum știu ei să intuiască

iraționalul din rațional,

sau, alteori, să pescuiască

raționalul din irațional,

la cum dau să nesocotească,

eroic, deznădejdea din nădejde,

sau, de ce nu, să prețuiască

nădejdea-n cea mai cruntă deznădejde,

la cum urăsc, sau cum pot să iubească,

cum cruzimea-i transfigurează,

cât egoism dă să-i călăuzească,

sau ce demență generează,

la cum își tot cresc hăul între

micile și marile realizări,

căror specii, chiar non-terestre,

oamenii nu le-ar părea-nfiorători?